  Юлия Ильмурзина Бразилиын ортчоно Олимпи шудонъёсы пыриськись Удмуртиысь спортсменъёслэн нимъёссы тодмо луозы пӧсьтолэзе. Иворъёсъя «Удмуртия» агентстволэн корреспондентэзлы 4-тӥ пӧсьтолэзе со сярысь вераз Удмуртиысь физкультурая, спортъя но егитъёсын ужан политикая министр Игорь Краснов. Озьы ик со пусйиз, Бразилие мынӥсь капчи атлетъёслэн списоксы федерал ёзын но кутымтэ на. «Жаляса верано, ыбылӥськисьёсмы но быръёнъёсты ваньмыз ӧз ортче. Соос пӧлысь Олимпиадае мыноз асьме элькунын вордскем Дарья Вдовина гинэ. Нош кылемез спортсменъёс али быръён ужрадъёсты ортчо. Велосипедэн ӵошатскисьёслэн путёвкаоссы вань ни. Малпасько, пӧсьтолэзьлэн шораз вань фамилиосты тодомы ни», — вераз министр Игорь Краснов. 4-тӥ пӧсьтолэзе тодмо луиз, сборной командае сюриз Удмуртиын вордскем гимнаст Давид Белявский, со Европалэн чемпионатаз вылӥ интыос басьтӥз. Пусъём на, Удмуртиысь кивалтэтлэн тӧроезлэн воштӥсез Андрей Кузнецов азьме спортсменъёс таӵе спорт амалъёсы пыриськозы: велоспорт-маунтинбайк (2 адями), велоспорт-трек (2 адями), велоспорт-шоссе (1 адями), капчи атлетика (4 адями), усьтэм вуын уян (3 адями) но пуляен ыбылӥськон (5 адями). Тодэ вайытом, берло дыре Россиысь спортсменъёсты допинг кутэмен янгыше уськыто. Соин сэрен Капчи атлетикая федерациослэн калыккуспо ассоциацизы Россиысь капчи атлетикая федерациез ӵӧштсконлэсь палэнтӥз. Гужем Олимпи шудонъёс 2016-тӥ арын 5–21 пӧсьтолэзе Рио-де-Жанейроын ортчозы. 33 спорт амалъёсын 300-лэсь трос медальёс сётъямын луозы. Тегъёс: Спорт ИгорьКраснов Олимпиада Удмуртия Бразилия  